Rooftog by winkelsentrum gefnuik(Foto: Centurion Mall/Facebook) Die polisie het Dinsdag ŉ groep gewapende mans se planne om die Centurion-winkelsentrum te beroof gefnuik, nadat beamptes die verdagtes ingewag het. Twee van die mans is in hegtenis geneem. Kol. Dimakatso Sello, polisiewoordvoerder, sê die polisie het inligting ontvang dat ŉ rooftog by die spesifieke sentrum gaan plaasvind. “ŉ Groep bestaande uit die misdaadintelligensie-eenheid, snelwegpatrollie en Tracker het beamptes strategies in en om die winkelsentrum geplaas in afwagting vir die verdagtes,” sê Sello. Beamptes het twee motors wat vermoedelik tydens die rooftog gebruik sou word, by die sentrum sien inry. Die verdagtes het egter besef iets is nie pluis nie ek het probeer om van die toneel af te vlug. Die polisie kon daarin slaag om twee van die mans vas te trek en in hegtenis te neem. Die res van die verdagtes in die ander motor het egter die polisie ontwyk. Die polisie het die twee mans se motor deursoek en op ŉ vuurwapen, ammunisie, ŉ seinblokkeerder en handskoene beslag gelê. Sou die rowers slaag, sou dit die tweede rooftog in ŉ maand se tyd by die Centurion-winkelsentrum wees. ŉ Bende rowers het in Oktober ŉ juwelierswinkel hier geteiken en die eienaar van die winkel doodgeskiet. Vier verdagtes is in verband met sy moord in hegtenis geneem. Volgens Sello sal die twee verdagtes wat vir die mees onlangse voorval in hegtenis geneem is, na verwagting eersdaags in die hof verskyn vir sameswering om gewapende roof te pleeg. Lt.genl. Elias Mawela, provinsiale polisiekommissaris in Gauteng, het die betrokke owerhede bedank vir hul toewyding om veral winkelsentrums voor die feestyd te beveilig. “Wetsgehoorsame burgers gaan nie hierdie feestyd dieselfde ruimtes met misdadigers deel nie,” sê hy. “Ons is daartoe verbind om meer beamptes op voetsoolvlak te ontplooi om misdadigers se planne vir die feestyd in die kiem te smoor.”